
LIETUVOS RESPUBLIKOS VARDU
2022 m. rugpjūčio 11 d.
Molėtai
Utenos apylinkės teismo Molėtų rūmų teisėja Monika Benetė,
išnagrinėjusi Panevėžio apygardos prokuratūros Utenos apylinkės prokuratūros (Molėtai) prokurorės Jolitos Umbrasienės pareiškimą baudžiamojoje byloje, kurioje
J. J., asmens kodas (duomenys neskelbtini) gimęs (duomenys neskelbtini), Lietuvos Respublikos pilietis, gyvenantis (duomenys neskelbtini), išsiskyręs, bedarbis, registruotas Užimtumo tarnyboje, turintis (duomenys neskelbtini), neteistas, kaltinamas pagal Lietuvos Respublikos baudžiamojo kodekso 201 straipsnio 1 dalį.
Aprašomoji dalis
Teismas nustatė:
J. J. neteisėtai laikė aparatą naminiams stipriems alkoholiniams gėrimams gaminti, o būtent jis 2017 metais, tiksliai ikiteisminio tyrimo metu nenustatytu laiku ir vietoje, iš P. Č. įsigijo aparatą naminiams stipriems alkoholiniams gėrimams gaminti ir nuo 2017 m. laikė jį savo namų, esančių (duomenys neskelbtini), pagalbinėse patalpose iki 2022 m. gegužės 27 d. 9 val. 44 min., kol Utenos apskrities vyriausiojo policijos komisariato Molėtų rajono policijos komisariato pareigūnai jį rado ir paėmė. Šiais savo veiksmais J. J. padarė nusikalstamą veiką, numatytą Lietuvos Respublikos baudžiamojo kodekso (toliau ir – BK) 201 straipsnio 1 dalyje.
Kaltinamasis J. J. dėl jam pareikšto kaltinimo kaltu prisipažino visiškai ir parodė, kad savo namų, esančių (duomenys neskelbtini), pagalbinėse patalpose laikė naminės degtinės gaminimo aparatą ir juo gamino naminę degtinę savo reikmėms. 2022 m. gegužės 27 d. apie 9 val. į namus atvyko policijos pareigūnas iš Ukmergės ir, ieškodamas besislapstančio L. B. bei vaikščiodamas po kiemą, pastebėjo naminės degtinės aparatą, stovintį pagalbinėse patalpose. Aparatas buvo pilnai veikiantis, tinkamas naminei degtinei gaminti. Tuo metu, kai atvyko pareigūnai, gamino naminę degtinę savo reikmėms, jos neplatino ir nepardavinėjo. Naminės degtinės aparatą turėjo apie 5 metus, 2017 m., tikslaus laiko pasakyti negali, jį padovanojo P. Č., kuris šiuo metu jau yra miręs. Aparatas buvo pilnos komplektacijos. Tuo metu, kai atvyko pareigūnai, pagalbinėse patalpose buvo 0,7 l stiklainis su namine degtine, taip pat buvo 0,5 l stiklinis butelis su mažiau nei puse naminės degtinės. Patalpose, bidone, buvo 24 l brogos, kuri buvo paruošta naminės degtinės gaminimui. Pagaminta degtinė būdavo mažiausiai 40-50 laipsnių stiprumo, galima buvo pagaminti ir iki 80 laipsnių stiprumo. Žinojo, kad už naminės degtinės aparato turėjimą numatyta baudžiamoji atsakomybė, bet jis yra (duomenys neskelbtini), neturi darbo, registruotas darbo biržoje, beveik nepaeina, nes neturi vieno (duomenys neskelbtini), todėl degtinę gaminosi, kad sutaupytų pinigų. Vienintelis jo pragyvenimo šaltinis - gaunamos pašalpos. Labai gailisi savo tokio poelgio. Sutinka, kad jam būtų paskirta laisvės apribojimo bausmė, nes tai vienintelė bausmė, kurią gali atlikti.
Kaltinamojo J. J. kaltę, padarius jam inkriminuojamą nusikalstamą veiką, numatytą BK 201 straipsnio 1 dalyje, be jo paties parodymų ir nuoširdaus prisipažinimo, patvirtina ir kiti byloje surinkti įrodymai.
2022 m. gegužės 27 d. įvykio vietos apžiūros protokole ir fotolentelėje užfiksuota, kad (duomenys neskelbtini), rastas aparatas (apie 30 l talpos sidabrinės spalvos bidonas, korozijos paveikta talpa, cilindro formos, blizgios spalvos, stačiakampio formos talpa, jungiamieji vamzdžiai) galimai pritaikytas naminei degtinei gaminti, 0,7 l talpos stiklinis butelis su baltos spalvos skysčiu, turinčiu specifinį naminės degtinės kvapą, 0,5 l talpos stiklinis butelis, kuriame yra mažiau nei pusė baltos spalvos skysčio, turinčio specifinį naminės degtinės kvapą, 1 l galimai brogos mėginio.
2022 m. gegužės 27 d. Vilniaus apskrities vyriausiojo policijos komisariato Ukmergės rajono policijos komisariato Veiklos skyriaus vyresniojo tyrėjo Virgilijaus Jankausko tarnybiniame pranešime nurodyta, kad 2022 m. gegužės 27 d. vykdant Vilniaus regiono apylinkės teismo Širvintų rūmų patvarkymą, (duomenys neskelbtini), buvo ieškomas nuteistasis L. B. Minėtu adresu gyvena J. J., kuris aprodė savo gyvenamąsias ir pagalbines patalpas. Per kieme esančio mūrinio pastato langelį ir pravirų durų tarpą buvo matyti, kad viduje yra naminės degtinės aparatas ir prie šlangutės stovintis stiklinis butelis. Apie šį įvykį buvo pranešta telefono Nr. 112.
2022 m. gegužės 27 d. Utenos apskrities vyriausiojo policijos komisariato Molėtų rajono policijos komisariato Reagavimo skyriaus vyresniosios tyrėjos Mildos Paukštienės tarnybiniame pranešime nurodyta, kad gautas pranešimas apie tai, kad (duomenys neskelbtini), J. J. ūkiniame pastate gamina naminę degtinę. Nuvykus į įvykio vietą pasitiko Vilniaus apskrities vyriausiojo policijos komisariato Ukmergės rajono policijos komisariato Veiklos skyriaus vyresnysis tyrėjas V. J., kuris paaiškino, kad ieškodamas paieškomo asmens, pas J. pagalbinėse patalpose per langelį pastebėjo aparatą galimai naminei degtinei gaminti. Pabendravus su J., kuris buvo akivaizdžiai neblaivus, paaiškino, kad jis pats gamina naminę degtinę savo reikmėms ir žodiniu prašymu sutiko aprodyti pagalbines patalpas ir namus. Iš J. paimtas aparatas galimai naminei degtinei gaminti, vienas 0,7 1 talpos stiklinis butelis, kuriame buvo galimai naminė degtinė, vienas 0,5 1 stiklinis butelis (mažiau nei pusė skysčio) su galimai namine degtine, paimtas 1 1 galimai brogos mėginys, 24 1 galimai brogos sunaikinta išpilant vietoje.
2022 m. liepos 9 d. Utenos apskrities vyriausiojo policijos komisariato Kriminalistinių tyrimų poskyrio specialisto išvadoje nurodyta, kad pateiktų tyrimui daiktų visuma sudaro aparatą stipriems namų gamybos alkoholiniams gėrimams gaminti ir jis tinkamas gaminimui.
2022 m. liepos 28 d. Utenos apskrities vyriausiojo policijos komisariato Molėtų rajono policijos komisariato Veiklos skyriaus nutarimu, 2022 m. gegužės 27 d. įvykio vietos apžiūros metu paimtus daiktus: IBPS-V-1429047-22 apie 30 l talpos, sidabrinės spalvos bidoną (1 vnt.); IBPS-V-1429047-22 korozijos paveiktą talpą, cilindro formos (1 vnt.); IBPS-V-1429047-22 blizgios spalvos, stačiakampio formos talpą (1 vnt.); IBPS-V-1429047-22 jungiamuosius vamzdžius (2 vnt.), daiktai nesupakuoti, perduoti saugojimui į Utenos apskrities vyriausiojo policijos komisariato Anykščių rajono policijos komisariato daiktų saugojimo kamerą (Kvitas B serija BBB Nr. (duomenys neskelbtini)).
2022 m. liepos 29 d. Utenos apskrities vyriausiojo policijos komisariato Molėtų rajono policijos komisariato Veiklos skyriaus vyresniosios tyrėjos Ingos Purtikienės tarnybiniame pranešime užfiksuota, kad patikrinus P. Č. (gim. (duomenys neskelbtini)) asmens duomenis VRIS naršyklėje, nustatyta, kad P. Č. (duomenys neskelbtini) mirė, todėl galimybės patikslinti naminės degtinės aparto įgijimo bei perdavimo aplinkybių nėra. Daugiau naudingos tyrimui informacijos negauta.
Asmens anketiniai duomenys patvirtina, kad P. P. Č. (gim. (duomenys neskelbtini)) (duomenys neskelbtini) mirė.
Kiti bylos duomenys:
2022 m. gegužės 31 d. Įtariamųjų, kaltinamųjų ir nuteistųjų registro duomenų išraše nurodyta, kad J. J. neteistas.
2022 m. gegužės 31 d. išraše iš Administracinių nusižengimų registro nurodyta, kad J. J. per paskutinius 5 metus administracine tvarka baustas 9 kartus bei 3 kartus pareikštas žodinis įspėjimas.
2022 m. gegužės 31 d. SODRA duomenimis J. J. nedirba.
Molėtų rajono savivaldybės administracijos (duomenys neskelbtini) seniūnijos 2022 m. birželio 21 d. charakteristikoje Nr. (duomenys neskelbtini) nurodyta, kad J. J. gyvena vienas, yra (duomenys neskelbtini), nustatytas antrojo lygio specialusis nuolatinės priežiūros (pagalbos) poreikis. Ne vienerius metus buvo piniginės socialinės paramos gavėjas, seniūnijoje atliko visuomenei naudingą veiklą. Nusiskundimų ar pranešimų apie J. J. netinkamą elgesį, ginčus ar nesutarimus su kaimynais seniūnija negavo.
(duomenys neskelbtini) pažymėjimas NP Nr. (duomenys neskelbtini) patvirtina, kad J. J. nustatytas (duomenys neskelbtini).
Motyvuojamoji dalis
Įvertinus aukščiau išdėstytus bei kitus byloje esančius rašytinius įrodymus ir jų pagrindu nustatytas aplinkybes, konstatuotina, kad J. J. padarė nusikalstamą veiką, numatytą BK 201 straipsnio 1 dalyje. Apklaustas ikiteisminio tyrimo metu, kaltinamasis prisipažino padaręs nusikalstamą veiką ir nurodė jos padarymo aplinkybes, jas patvirtino ir kiti byloje surinkti duomenys, kuriuos teismas pripažįsta įrodymais: įvykio vietos apžiūros protokolas, specialisto išvados duomenys, pareigūnų tarnybiniai pranešimai. J. J. veiksmai teisingai kvalifikuoti pagal BK 201 straipsnio 1 dalį, kadangi jis savo namų pagalbinėse patalpose neteisėtai laikė aparatą naminiams stipriems alkoholiniams gėrimams gaminti, jis suprato, kokia jo turėto aparato paskirtis, nes juo naudojosi - kaip pats teigė, gamino stiprią, mažiausiai 40-50 laipsnių, naminę degtinę. Jis apklausiamas nurodė, kad jam šį aparatą padovanojo P. Č., kuris šiuo metu jau yra miręs, ir šią versiją paneigiančių duomenų byloje nėra.
Prokurorės pareiškimas dėl proceso užbaigimo baudžiamuoju įsakymu atitinka Lietuvos Respublikos baudžiamojo proceso kodekso (toliau – BPK) 419 straipsnio reikalavimus.
Kaltinamasis J. J. neprieštaravo proceso užbaigimui teismo baudžiamuoju įsakymu, su siūloma laisvės apribojimo bausme ir jos trukme sutiko.
Bausmės skyrimas
Skirdamas bausmę J. J., teismas atsižvelgia į tai, kad jis padarė nesunkų nusikaltimą, nusikalstama veika baigta, tyčinė. Atsižvelgtina į kaltinamojo atsakomybę lengvinančią aplinkybę, kad jis kaltę dėl padaryto nusikaltimo pripažino ir nuoširdžiai gailisi (BK 59 straipsnio 1 dalies 2 punktas), taip pat į tai, kad nėra nustatyta jo atsakomybę sunkinančių aplinkybių. Teismas taip pat atsižvelgia į byloje esančius duomenis, apibūdinančius kaltinamojo asmenybę – neteistas, administracine tvarka baustas 9 kartus: 5 kartus už tai, kad važiavo dviračiu būdamas neblaivus, 3 kartus už tai, kad ėjo ne per pėsčiųjų perėją, kartą už teisėto pareigūno reikalavimo atvykti į policiją nevykdymą, 3 kartus skirtas žodinis įspėjimas už nešiurkščius nusižengimus, bedarbis, išsiskyręs, gyvena vienas, (duomenys neskelbtini), (duomenys neskelbtini) seniūnijos charakteristikoje nurodyta, kad jam nustatytas antrojo lygio specialusis nuolatinės priežiūros (pagalbos) poreikis, susiskundimų ar pranešimų apie J. netinkamą elgesį, ginčus ar nesutarimus su kaimynais, seniūnija nėra negavusi.
Atsižvelgdamas į išdėstytas aplinkybes, teismas sprendžia, kad BK 41 straipsnyje numatyti bausmės tikslai bus pasiekti kaltinamajam už padarytą nusikaltimą paskyrus įstatymo sankcijoje numatytą bausmę – laisvės apribojimą, su įpareigojimu toliau registruotis Užimtumo tarnyboje arba pradėti dirbti, neišeiti iš namų nuo 22 val. iki 6 val. Teismo vertinimu, prokurorės siūlomas šios bausmės dydis yra proporcingas padarytai nusikalstamai veikai ir tinkamas. Kaltinamasis savo kaltę pripažino visiškai, byla išnagrinėta priimant baudžiamąjį įsakymą, todėl, vadovaujantis BK 64¹ straipsnio 1 dalimi, skiriama bausmė mažintina vienu trečdaliu.
Kiti klausimai
Daiktus, turinčius reikšmės nusikalstamai veikai tirti ir nagrinėti – aparatą naminei degtinei gaminti, kurį sudaro – IBPS-V-1429047-22 apie 30 l talpos, sidabrinės spalvos bidonas (1 vnt.); IBPS-V-1429047-22 korozijos paveikta talpa, cilindro formos (1 vnt.); IBPS-V-1429047-22 blizgios spalvos, stačiakampio formos talpa (1 vnt.); IBPS-V-1429047-22 jungiamieji vamzdžiai (2 vnt.), (daiktai nesupakuoti), konfiskuoti ir sunaikinti (BK 72 straipsnis 2 dalis, BPK 94 straipsnio 1 dalies 1 punktas).
Įvykio vietos vaizdo įrašus palikti baudžiamojoje byloje.
Rezoliucinė dalis
Teismas, vadovaudamasis Lietuvos Respublikos baudžiamojo proceso kodekso 420-421 straipsniais,
nusprendžia:
J. J. pripažinti kaltu padarius nusikaltimą, numatytą BK 201 straipsnio 1 dalyje, ir skirti jam laisvės apribojimą 1 metams ir 3 mėnesiams, įpareigojant jį toliau registruotis Užimtumo tarnyboje arba pradėti dirbti ir neišeiti iš namų nuo 22 val. iki 6 val.
Vadovaujantis BK 64¹ straipsniu, šią bausmę sumažinti vienu trečdaliu ir J. J. skirti galutinę bausmę - laisvės apribojimą 10 mėnesių, įpareigojant J. J. toliau registruotis Užimtumo tarnyboje arba pradėti dirbti ir neišeiti iš namų nuo 22 val. iki 6 val.
Daiktus, turinčius reikšmės nusikalstamai veikai tirti ir nagrinėti – aparatą naminei degtinei gaminti, kurį sudaro – IBPS-V-1429047-22 apie 30 l talpos, sidabrinės spalvos bidonas (1 vnt.); IBPS-V-1429047-22 korozijos paveikta talpa, cilindro formos (1 vnt.); IBPS-V-1429047-22 blizgios spalvos, stačiakampio formos talpa (1 vnt.); IBPS-V-1429047-22 jungiamieji vamzdžiai (2 vnt.), (daiktai nesupakuoti), saugomus Utenos apskrities vyriausiojo policijos komisariato Anykščių rajono policijos komisariato daiktų saugojimo kameroje (Kvitas B serija BBB Nr. (duomenys neskelbtini)) teismo baudžiamajam įsakymui įsiteisėjus, konfiskuoti ir sunaikinti.
Įvykio vietos vaizdo įrašus palikti baudžiamojoje byloje.
Išaiškinti nuteistajam, kad:
1. Nesutikdamas su bausmės paskyrimu teismo baudžiamuoju įsakymu, jis turi teisę per 14 dienų nuo teismo baudžiamojo įsakymo gavimo dienos paduoti Utenos apylinkės teismo Molėtų rūmams prašymą, reikalaudamas surengti bylos nagrinėjimą teisme.
2. Padavus tokį prašymą teismo baudžiamasis įsakymas neįgis teisinės galios.
3. Išnagrinėjus bylą teismo posėdyje pagal kaltinamojo gautą prašymą, teismas nėra saistomas teismo baudžiamuoju įsakymu paskirta bausme, t. y. išnagrinėjęs bylą ir pripažinęs kaltinamąjį kaltu, teismas gali paskirti kitos rūšies (švelnesnę ar griežtesnę) ar dydžio bausmę, negu paskirta teismo baudžiamuoju įsakymu.
4. Nepasinaudojus teise reikalauti surengti bylos nagrinėjimą teisme, teismo baudžiamasis įsakymas įsiteisėja ir vykdomas BPK nustatyta tvarka.
5. Įsiteisėjęs teismo baudžiamasis įsakymas yra neskundžiamas.
Teisėja Monika Benetė
teisora.lt/liteko/943941ee-04db-478c-8a50-ea14167594a8, 2026-11-15	1 / 1
